**PRIJEDLOG**

Temeljem članka 12. Zakona o poljoprivrednom zemljištu („Narodne novine“ 20/2018), članka 8. stavka 2. Zakona o zaštiti od požara („Narodne novine“ broj 92/10), članka 4. Pravilnika o agrotehničkim mjerama („Narodne novine“ 142/13) i članka 36. Statuta Grada Novske („Službeni vjesnik“ broj 24/09, 47/10, 29/11, 03/13, 08/13 i 39/14, 4/18, 15/18 - ispravak), Gradsko vijeće Grada Novske na \_\_ sjednici održanoj dana \_\_\_\_\_\_\_\_\_\_\_\_\_\_\_\_\_\_ godine donijelo je

**O D L U K U**

**o mjerama za uređivanje i održavanje**

**poljoprivrednih rudina, te mjerama zaštite od požara na poljoprivrednom zemljištu**

**I. OPĆE ODREDBE**

**Članak 1.**

Ovom Odlukom propisuju se potrebne mjere za uređivanje i održavanje poljoprivrednih rudina, te mjere zaštite od požara na poljoprivrednom zemljištu u slučajevima u kojima bi propuštanje tih mjera nanijelo štetu poljoprivrednom zemljištu i onemogućilo ili smanjilo poljoprivrednu proizvodnju.

**Članak 2.**

Poljoprivrednim zemljištem iz članka 1. ove Odluke smatraju se slijedeće poljoprivredne površine: oranice, vrtovi, livade, pašnjaci, voćnjaci, vinogradi, ribnjaci, trstici i močvare kao i drugo zemljište koje se uz gospodarski opravdane troškove može privesti poljoprivrednoj proizvodnji.

**II. MJERE ZA UREĐIVANJE I ODRŽAVANJE POLJOPRIVREDNIH RUDINA**

**Članak 3.**

Mjere za uređivanje i održavanje poljoprivrednih rudina su:

1. održavanje živica i međa,

2. održavanje poljskih putova,

3. uređivanje i održavanje kanala,

4. sprječavanje zasjenjivanja susjednih parcela,

5. sadnja i održavanje vjetrobranskih pojasa.

1. **Održavanje živica i međa**

**Članak 4.**

Vlasnici ili posjednici poljoprivrednog zemljišta koji zasade živicu dužni su je redovito održavati i orezivati na način da spriječe njihovo širenje na susjedno obradivo zemljište i putove, zasjenjivanje susjednih parcela, prerastanje živice na visinu iznad 1,2 m, da spriječe njenu zakorovljenost i da ne ometa promet, vidljivost i preglednost poljskog puta.

Živice uz poljske putove i međe mogu se zasaditi najmanje 0,50 m od ruba poljskog puta odnosno međe i ne mogu biti šire od 0,60 m, te se u svrhu sprečavanja zasjenjivanja susjednih parcela moraju obrezivati tako da njihova visina ne prelazi 1,2 m.

Vlasnici ili posjednici poljoprivrednog zemljišta dužni su održavati međe tako da budu vidljivo označene, očišćene od korova i višegodišnjeg raslinja te da ne ometaju provedbu agrotehničkih zahvata.

Živica ne može služiti kao međa između poljoprivrednih površina.

Za ograđivanje parcela na međama zabranjuje se korištenje bodljikave žice i armaturnih mreža.

Zabranjeno je izoravanje ili oštećivanje međa.

1. **Održavanje poljskih putova**

**Članak 5.**

U svrhu iskorištavanja poljoprivrednog zemljišta koriste se poljski putovi.

Poljskim putom u smislu ove Odluke smatra se svaki nerazvrstani put koji se koristi za promet ili prolaz poljoprivrednom zemljištu, a kojim se koristi veći broj korisnika.

Poljske putove uređuju i održavaju vlasnici odnosno posjednici poljoprivrednog zemljišta koji koriste putove, te drugi korisnici putova.

Pod održavanjem poljskih putova smatra se naročito:

* redovito održavanje i uređenje poljskih putova tako da ne ometaju provođenje agrotehničkih mjera i prolazak vatrogasnih vozila,
* nasipanje oštećenih dionica i udarnih rupa odgovarajućem materijalom,
* čišćenje poljskih putova od korova i sječu grmlja, stabala ili grana koje sprječavaju korištenje poljskih putova,
* čišćenje i održavanje odvodnih kanala i propusta,
* održavanje živica i drugog raslinja uz poljske putove.

Obvezuje se vlasnik odnosno posjednik poljoprivrednog zemljišta sanirati poljski put o svom trošku ako je isti namjerno ili nenamjerno oštetio određenim radnjama i očistiti poljski put od eventualnog nanosa zemlje, biljnog otpada i raslinja prilikom obrade zemljišta.

Zabranjuju se sve radnje koje mogu dovesti do uništavanja poljskih putova, a naročito:

* preoravanje poljskih putova,
* sužavanje poljskih putova,
* uništavanje zelenog pojasa uz poljske putove,
* nanošenje zemlje ili raslinja na poljske putove prilikom obrađivanja zemljišta,
* skretanje oborinskih i drugih voda na poljske putove.
1. **Uređivanje i održavanje kanala**

**Članak 6.**

Vlasnici odnosno posjednici poljoprivrednog zemljišta dužni su čistiti prirodno stvorene ili izgrađene kanale tako da se spriječi odronjavanje zemlje, zarastanje korovom i raslinjem, odnosno omogućiti prirodni tok voda.

Zabranjuje se svako zatrpavanje kanala iz stavka 1. ovog članka osim kada se to radi temeljem projektne dokumentacije i valjane dozvole nadležnih tijela koju je ishodio vlasnik poljoprivrednog zemljišta.

1. **Sprječavanje zasjenjivanja susjednih parcela**

**Članak 7.**

Radi sprečavanja zasjenjivanja susjednih parcela na kojima se vrši poljoprivredna proizvodnja zabranjena je sadnja visokog raslinja neposredno uz među koja graniči s drugim vlasnikom ili posjednikom, a bez pisanog sporazuma istih.

Štetu nastalu zasjenjivanjem vlasnici ili posjednici rješavaju sporazumno ili poduzimanjem radnji oštećenog sukladno Zakonu o vlasništvu i drugim stvarnim pravima.

1. **Sadnja i održavanje vjetrobranskih pojasa**

**Članak 8.**

Na područjima na kojima je zbog izloženosti vjetru većeg intenziteta ili duljeg trajanja poljoprivredna proizvodnja otežana ili smanjena vlasnicima odnosno posjednicima utvrđuje se obveza sadnje vjetrobranskih pojasa.

Vjetrobrani pojas može se izvesti sadnjom dugogodišnjih visokih nasada koje je vlasnik odnosno posjednik dužan primjereno održavati.

**III. POSEBNE MJERE ZAŠTITE OD POŽARA**

**Članak 9.**

Radi sprječavanja požara na poljoprivrednom zemljištu vlasnici odnosno posjednici dužni su:

* održavati, uređivati i čistiti međe, živice, kanale te poljske i šumske putove,
* uklanjati suhe biljne ostatke nakon provedenih agrotehničkih mjera i nakon žetve, berbe i sl. najkasnije do 1. lipnja tekuće godine,
* odstraniti biljne ostatke nakon sječe i čišćenja šume, puteva i međa na šumskom zemljištu koje graniči s poljoprivrednim zemljištem,
* uz međe preorati ili očistiti zemljište zatravljeno suhim biljem i biljnim otpadom.

**Članak 10.**

Prilikom uništavanja korova i biljnog otpada vlasnici odnosno posjednici zemljišta dužni su:

* prijaviti mjesto i vrijeme spaljivanja vatrogasnoj postrojbi koja djeluje na području na kojem se obavlja spaljivanje,
* spaljivati suhi korov i biljni otpad na najmanjoj udaljenosti od 200 m od ruba šumskog zemljišta, te najmanje 15 m od krošanja stabala, nasada na susjednim parcelama kao i od vodiča i stupova dalekovoda
* tlo na kojem se loži vatra radi spaljivanja korova i biljnog otpada mora se očistiti od trave i drugog gorivog materijala,
* spaljivanju moraju biti nazočne punoljetne osobe koje su zapalile vatru i to od zapaljenja vatre do njenog potpunog sagorijevanja i uz sebe moraju imati osnovna sredstva i opremu za početno gašenje požara (lopata, kanta napunjena vodom i sl.),
* nakon sagorijevanja osobe koje su izvršile spaljivanje su dužne pregledati mjesto loženja i ostatke sagorijevanja u potpunosti ugasiti vodom,
* poduzeti i ostale preventivne mjere prema specifičnosti situacije, a u cilju sprječavanja nastanka i širenja požara.

**Članak 11.**

Zabranjeno je spaljivanje poljoprivrednog otpada i korova na poljoprivrednim površinama i ostalom otvorenom prostoru i to:

* u razdoblju od 01. lipnja do 30. rujna tekuće godine,
* za vrijeme jakog vjetra i noću (od 19,00 do 5,00 sati),
* za vrijeme sezone žetve i zriobe poljoprivrednih kultura,
* na trasama energetskih vodova.

**IV. NADZOR**

**Članak 12.**

Nadzor nad provođenjem ove Odluke obavlja poljoprivredni redar i nadležne inspekcije ovlaštene posebnim zakonom. Poljoprivredni redar ima posebnu iskaznicu kojom dokazuje službeno svojstvo, identitet i ovlasti.

**Članak 13.**

U obavljanju nadzora poljoprivredni redar ovlašten je:

* rješenjem narediti poduzimanje radnji u svrhu sprječavanja nastanka štete, onemogućavanja ili smanjenja poljoprivredne proizvodnje,
* rješenjem narediti poduzimanje radnji u svrhu uklanjanja posljedica nastale štete u poljoprivrednoj proizvodnji,
* rješenjem narediti poduzimanje radnji u svrhu provedbe mjera za uređivanje i održavanje poljoprivrednih rudina i nadzire provođenje posebne mjera zaštite od požara koje se odnose na spaljivanje korova trave i drugog otpadnog materijala biljnog podrijetla te loženje vatre na poljoprivrednom zemljištu,
* rješenjem narediti uklanjanje protupravno postavljenih ograda, živica, drvoreda, voćnjaka pojedinačnih stabala i grmlja,
* izraditi zapisnik o utvrđenom stanju u provedenom nadzoru i poduzetim mjerama,
* obavlja kontrolu i poduzima mjere za provedbu Gospodarskog programa prema sklopljenim Ugovorima,
* upozoravati i opominjati te rješenjem narediti vlasnicima ili posjednicima radnje u svrhu provedbe mjera,
* naplatiti novčanu kaznu na mjestu počinjenja prekršaja,
* izdati obvezni prekršajni nalog,
* o utvrđenom stanju i poduzetim mjerama izvještavati nadležnu poljoprivrednu inspekciju.

**Članak 14.**

Vlasnici ili posjednici poljoprivrednog zemljišta dužni su poljoprivrednom redaru u provedbi njegovih ovlasti omogućiti nesmetano obavljanje nadzora i pristup do poljoprivrednog zemljišta.

Ako poljoprivredni redar u svome radu naiđe na otpor, može zatražiti pomoć nadležne policijske uprave.

**V. KAZNENE ODREDBE**

**Članak 15.**

Novčanom kaznom u iznosu od 10.000,00 kn kaznit će se za prekršaj pravna osoba ako:

* ne provodi mjere održavanja živica i međa sukladno članku 4. Odluke,
* postupi protivno odredbi članka 4. stavka 5. Odluke,
* ne provodi mjere uređivanja i održavanje kanala sukladno članku 6. Odluke,
* sprječava zasjenjivanje susjednih parcela sukladno članku 7. Odluke,
* ne provodi mjere sadnje i održavanja vjetrobranskih pojasa sukladno članku 8. Odluke,
* ne provodi mjere zaštite od požara sukladno članku 9. Odluke,
* ne poduzima mjere iz članka 10. i 11. Odluke.

Novčanom kaznom u iznosu od 1.000,00 kn kaznit će se odgovorna osoba u pravnoj osobi za prekršaje iz stavka 1. ovog članka.

Novčanom kaznom od 1.000,00 kn kaznit će se fizička osoba za prekršaje iz stavka 1. ovog članka.

**Članak 16.**

Ukoliko je vlasnik ili posjednik postupio po usmenom upozorenju poljoprivrednog redara, a nije nastala nikakva šteta niti troškovi, neće se određivati mjera odnosno izdati prekršajni nalog. Protiv vlasnika ili posjednika koji je platio 2/3 novčane kazne na mjestu počinjenja prekršaja neće se izdati prekršajni nalog.

Poljoprivredni redar može naplaćivati novčanu kaznu na mjestu počinjenja prekršaja, uz izdavanje potvrde, sukladno Zakonu i ovoj Odluci.

Protiv osobe koja nije platila novčanu kaznu u zakonskom roku, izdat će se obavezni prekršajni nalog s novčanom kaznom, a ukoliko okrivljenik u roku od 8 radnih dana plati 2/3 od izrečene novčane kazne, smatrati će se da je novčana kazna u cijelosti plaćena.

Protiv rješenja poljoprivrednog redara može se izjaviti žalba upravnom tijelu županije nadležnom za poslove poljoprivrede u roku od 15 dana od dana primitka rješenja.

Žalba protiv rješenja ne odgađa njegovo izvršenje.

**Članak 17.**

U provedbi nadzora nad odredbama ove Odluke poljoprivredni redar Grada Novske i nadležne inspekcijske službe mogu pored naplate kazne propisane odredbama članka 16. ove Odluke narediti vlasnicima ili posjednicima poljoprivrednog zemljišta poduzimanje mjera propisanih ovom odlukom.

Vlasnici ili posjednici poljoprivrednog zemljišta koji ne provedu mjere za uređivanje i održavanje poljoprivrednih rudina iz članaka 4. do 11. ove Odluke dužni su, pored plaćanja kazne propisane odredbama članka 16. ove odluke, omogućiti ovlaštenim pravnim osobama poduzimanje mjera i snositi troškove provođenja istih.

**VI. PRIJELAZNE I ZAVRŠNE ODREDBE**

**Članak 18.**

Sve poslove i ovlaštenja poljoprivrednog redara iz ove Odluke obavljati će poljoprivredni redar Grada Novske.

**Članak 19.**

Stupanjem na snagu ove Odluke prestaje važiti Odluka o agrotehničkim mjerama i mjerama za uređenje i održavanje poljoprivrednih rudina na području Grada Novske („Službeni vjesnik“ broj 09/16).

**Članak 20.**

Ova Odluka stupa na snagu osmog dana od dana objave u „Službenom vjesniku“ Grada Novske.

**SISAČKO-MOSLAVAČKA ŽUPANIJA**

**GRAD NOVSKA**

**GRADSKO VIJEĆE**

KLASA: 320-01/19-01/2

URBROJ: 2176/04-01-19-1

Novska, \_\_\_\_\_\_\_\_\_ 2019.

**PREDSJEDNIK**

**Ivica Vulić, v.r.**